**Cyfarfod: Bwrdd Plismona**

**Lleoliad: Cyfarfod Teams**

**Dyddiad: 25 Mehefin 2024**

**Amser: 10:00-11:50**

|  |  |
| --- | --- |
| **Aelodau:** | Comisiynydd yr Heddlu a Throseddu, Dafydd LlywelynY Prif Gwnstabl, Dr Richard LewisPrif Weithredwr Swyddfa Comisiynydd yr Heddlu a Throseddu (SCHTh), Carys Morgans, Prif Swyddog Cyllid Dros DroSCHTh, Nicola Davies |
| **Hefyd yn bresennol:** | Swyddog Staff, Arolygydd (dros dro) Gemma StarkeySwyddog Cymorth GweithredolSCHTh, Sophie Morgan |
| **Ymddiheuriadau:** | Cyfarwyddwr Cyllid, Edwin HarriesPennaeth Cyllid Dros Dro, Michelle Reynolds Prif Swyddog Cyllid SCHTh, Beverley Peatling,  |

**Penderfyniadau yn deillio o'r cyfarfod ar 25/06/2024**

|  |  |
| --- | --- |
| Rhif penderfyniad. |  |
| PB 014 | Cymeradwyodd Comisiynydd yr Heddlu a Throseddu (CHTh) yr estyniad o chwe mis tan 30/11/2024 i’r contract gydag Adferiad ar gyfer gwasanaeth oedolyn priodol gwerth £61,000 heb gynnwys TAW.Oherwydd newidiadau staff o fewn Heddlu Gwent, mae problem capasiti ar gyfer ail-dendro. Felly, ceisir estyniad o chwe mis i ganiatáu cychwyn ar gontractau staff newydd a drafftio tendrau i ddigwydd, heb adael risg o ddim darpariaeth dan gontract. |
| PB 015 | Cymeradwyodd CHTh argymhellion i amrywio contract yn ôl y galw ynghylch Fframwaith Cymwysterau Addysg Plismona cyfredol gyda Phrifysgol De Cymru i gyflwyno Rhaglen Fynediad Cwnstabliaid yr Heddlu fel llwybr mynediad ychwanegol i Heddlu Dyfed-Powys a’i achredu gan sefydliad addysg uwch ac i barhau i broffesiynoli’r gweithlu.Yr arbediad amcangyfrifedig (a wireddwyd o flwyddyn 2/3) wrth symud i Brentisiaeth Gradd Cwnstabliaid/Rhaglen Fynediad Cwnstabliaid yr Heddlu yw tua £65,462 (cylchol) o'i gymharu â'r contract presennol ar gyfer Prentisiaeth Gradd Cwnstabliaid/Rhaglen Fynediad ar gyfer Graddedigion yr Heddlu. Mae’r arbedion cost a amcangyfrifir yn seiliedig ar ddileu costau Prentisiaeth Gradd Cwnstabliaid blwyddyn tri lle na fydd myfyrwyr yn cwblhau’r rhaglen radd fesul myfyriwr: 2025: £2,095; 2026: £2,200; 2027: £2,310. |
| PB016 | Cytunodd CHTh a'r Prif Gwnstabl i lofnodi Cytundeb Cydweithio S22A Uned Gyswllt yr Heddlu. Mae Uned Gyswllt yr Heddlu yn darparu cyswllt annatod rhwng plismona a Llywodraeth Cymru. Roedd y cytundeb i amrywio ac ymestyn y cytundeb cydweithio i gynnwys gwaith Uned Gyswllt yr Heddlu ehangach.  |
| PB017 | Rhoddir rhodd ychwanegol o £500 i Unity Ride eleni gan Gomisiynydd yr Heddlu a Throseddu at ymdrechion Theo Earp sy’n cymryd rhan er cof am ei dad.  |
| PB018 | Rhodd o £500 i Glwb Pêl droed Rhaeadr Gwy sy’n cynnal twrnamaint chwech bob ochr er cof am Gareth Earp dros y penwythnos. |

## Ymddiheuriadau a Chyflwyniadau

Croesawodd CHTh bawb i’r cyfarfod.Derbyniwyd ymddiheuriadau gan y Cyfarwyddwr Cyllid, y Pennaeth Cyllid Dros Dro a’r Prif Swyddog Cyllid. Cytunwyd bod cofnodion y cyfarfod blaenorol yn gywir.

## Diweddariad ar gamau gweithredu o gyfarfodydd blaenorol

|  |  |  |
| --- | --- | --- |
| Rhif y cam gweithredu | Crynodeb o'r cam gweithredu | Diweddariad |
| PB 007 | CHTh i ymweld â chanolfan gyfathrebu’r heddlu yn ystod cyfnod yr haf. | Ar y gweill |
| PB 008 | Cyfarfod y Bwrdd Plismona yn ystod mis Medi/Hydref 2024 i ganolbwyntio'n benodol ar adolygiad yr heddlu.  | Ar y gweill |
| PB 009 | Monitro a goruchwylio’r argymhelliad gan Arolygiaeth Cwnstabliaeth a Gwasanaethau Tân ac Achub Ei Fawrhydi (HMICFRS) ynghylch cwblhau ffurflenni diweddaru ar gyfer Uned Cuddwybodaeth Ariannol y DU/Asiantaeth Troseddol Cenedlaethol pan dderbynnir mynediad at ddata gan y testun i’w gosod o fewn y Bwrdd Sicrwydd Safonau Proffesiynol. | Wedi'i gwblhau |
| PB 010 | Swyddog Staff i gwestiynu amserlen ar gyfer darparu gwybodaeth gyda DCI Briggs. Adroddiad diweddaru i’w ddychwelyd i gyfarfod o’r Bwrdd Plismona ymhen tri mis a’r eitem i roi adborth i ganlyniad fforwm 22. | Wedi'i gwblhau |
| PB 011 | CHTh i godi mater diffyg llety diogel i blant a phobl ifanc yng Nghymru gyda Llywodraeth Cymru ac mewn cyfarfodydd Plismona yng Nghymru. | Wedi'i gwblhau |
| PB 012 | Cyfarfod o'r Bwrdd Plismona ym mis Medi/Hydref i ganolbwyntio'n benodol ar gyllidebau ac effeithiau ariannol. | Ar y gweill |

PB 004- Bu'r wrdd yn trafod ychwanegedd papurau’r Prif Gwnstabl Cynorthwyol a’r adnoddau ychwanegol sydd eu hangen ar yr heddlu. Eglurodd y pennaeth fod yr heddlu ar hyn o bryd yn ymchwilio i opsiynau gwahanol, roedd yr opsiynau hyn yn cynnwys Prif Gwnstabl Cynorthwyol rhan amser dros dro, staff heddlu llawn amser neu ddau aelod o staff yr heddlu ar gontract 0 awr i lenwi'r rôl. Holodd CHTh ynghylch yr amserlen ar gyfer y broses hon, dywedodd y Prif Gwnstabl y byddent yn gallu rhoi diweddariad erbyn cyfarfod nesaf y Bwrdd Plismona ar y swydd ofynnol o fewn yr heddlu.

Cam gweithredu: Y Prif Gwnstabl i roi'r wybodaeth ddiweddaraf i gyfarfod nesaf y Bwrdd Plismona ar ôl y broses recriwtio Prif Gwnstabl Cynorthwyol presennol ar y penderfyniad ynghylch yr adnoddau ychwanegol sydd eu hangen ar yr heddlu.

## Eitemau Sefydlog

### Diweddariad y Prif Gwnstabl

### Trafododd y Bwrdd y diweddariad y Prif Gwnstabl a ddosbarthwyd yn flaenorol. Nododd y CHTh y pedwar marwolaeth ar y ffyrdd a nodwyd yn adroddiad y Prif Gwnstabl. Cadarnhaodd y Prif Gwnstabl fod Ymgyrch Darwen yn cael ei chynnal eto eleni a bod adnoddau ychwanegol wedi'u dyrannu i'r ymgyrch. Dywedodd y Prif Gwnstabl nad oedd cysylltiad rhwng digwyddiadau ar y ffordd a'r newidiadau a wnaed i'r Uned Plismona Ffyrdd a bod swyddogion yr Uned Plismona Ffyrdd i'w diogelu ac i barhau ag Ymgyrch Darwen.

Nododd y Prif Gwnstabl ei bod hi'n Wythnos Plismona Gweithredol ar hyn o bryd ac y byddai prif swyddogion mewn lifrai yn ymweld ag adrannau amrywiol o'r heddlu yn ystod yr wythnos.

Cam gweithredu: Trefnu amserlen o ymweliadau yn ystod yr hydref i’r CHTh ymweld â gwahanol rannau o'r heddlu.

Nododd CHTh fod y CHTh yn flaenorol wedi ariannu bod aelod o’r gwasanaeth ambiwlans ar gael gyda swyddogion yr Uned Plismona Ffyrdd yn ystod Ymgyrch Darwen a holodd a fyddai dull tebyg yn cael ei fabwysiadu eto.

Cam gweithredu: Swyddog Staff i gysylltu â'r gwasanaeth ambiwlans ynglŷn â'r posibilrwydd o aelodau o staff ar gael i gefnogi Ymgyrch Darwen.

Rhoddodd y Prif Gwnstabl y newyddion diweddaraf am deulu Gareth Earp ac y byddai’n ymweld â’r teulu yn ystod yr wythnos gan ei fod yn flwyddyn ers marwolaeth Gareth Earp.

Cam gweithredu: CHTh i anfon llythyr at deulu Gareth Earp a'r Prif Gwnstabl i'w ddosbarthu yn ystod ei ymweliad.

Penderfyniad:Rhoddir rhodd ychwanegol o £500 i Unity Ride eleni gan Gomisiynydd yr Heddlu a Throseddu at ymdrechion Theo Earp sy’n cymryd rhan er cof am ei dad.

Penderfyniad:Rhodd o £500 i Glwb Pêl droed Rhaeadr Gwy sy’n cynnal twrnamaint chwech bob ochr er cof am Gareth Earp dros y penwythnos.

Dywedodd y Prif Gwnstabl ei fod wedi cael gwahoddiad gan dîm achub ar fynydd yn Aberhonddu i gyflwyno eu medalau Coroni’r Brenin iddynt.

Rhoddodd y Prif Gwnstabl (PG) ddiweddariad ar recriwtio Prif Gwnstabl Cynorthwyol (PGC) a chyfweliadau a drefnwyd i'w cynnal yr wythnos ganlynol.Rhoddodd y PG yr wybodaeth ddiweddaraf i’rCHTh am y panel cyfweld, a oedd yn cynnwys y Prif Weithredwr fel sylwedydd o’r broses.

Tynnodd y Prif Gwnstabl sylw at waith da Dyfed-Powys, a nodwyd gan Brif Erlynydd y Goron yng Nghymru, o ran bod canlyniadau cyfraddau cyhuddo ar gyfer trais domestig yn uwch yn Nyfed-Powys na heddluoedd eraill. Mae’r heddlu yn bumed yn gyffredinol ar draws Cymru a Lloegr ac yn gyntaf yng Nghymru.

Cyfeiriodd y Prif Gwnstabl at farwolaeth sydyn dyn yn Llanelli gan fod cyswllt blaenorol wedi bod gyda'r heddlu. Cyfeiriwyd yr achos at Swyddfa Annibynnol Ymddygiad yr Heddlu ac roeddent wedi ei ddychwelyd i'r heddlu ymchwilio'n lleol iddo.

### Diweddariad Comisiynydd yr Heddlu a Throseddu

Rhoddodd CHTh ddiweddariad byr ar ei weithgareddau a chyfarfodydd a gynhaliwyd ers y diweddariad diwethaf ac amlinellodd ymrwymiadau sydd i ddod.

Dywedodd y Prif Gwnstabl y byddai hefyd yn cyfarfod â Swyddfa Annibynnol Ymddygiad yr Heddlu a gofynnodd i bapur briffio a ysgrifennwyd gan yr heddlu fod ar gael i'r CHTh cyn ei gyfarfod.

Cam gweithredu: Swyddog Staff i rannu papur briffio â’r CHTh cyn cyfarfod â Swyddfa Annibynnol Ymddygiad yr Heddlu.

O ran plismona yng Nghymru, trafodwyd y gallai fod angen ailedrych ar rai cydweithrediadau er mwyn sicrhau bod yr holl aelodau yn ymwybodol o'r hyn y maent yn ceisio ei gyflawni a chynnydd y cydweithio. Trafodwyd y dylai'r bwrdd goruchwylio newydd helpu i gyflawni hyn.

### Diweddariad Cyllid

Diolchodd CHTh i'r Cyfarwyddwr Cyllid a'i dîm am ddod â'r adroddiad at ei gilydd ac roedd yn ymwybodol ei fod yn gynnar yn y flwyddyn.

Amlygodd CHTh o'r adroddiad fod y gyllideb goramser yn uwch na'r hyn a gyllidebwyd ar ei chyfer a holodd a oedd hyn oherwydd y cysylltiad â'r cyllid ar gyfer ymddygiad gwrthgymdeithasol a gafwyd gan y Swyddfa Gartref.

Cam gweithredu: Gofyn am eglurder gan y Cyfarwyddwr Cyllid mewn perthynas â'r gyllideb goramser a'r defnydd o gyllid ar gyfer ymddygiad gwrthgymdeithasol.

Nododd CHTh y ffactor swyddi gwag o amgylch staff yr heddlu a'r tanwariant sy'n gysylltiedig â'r swyddi gwag.

Dywedodd y Prif Gwnstabl fod yr heddlu yn gweithio i recriwtio a llenwi swyddi gweigion a dywedodd mai'r broblem gyda swyddi gwag yw nad oedd unrhyw ymgeiswyr yn gwneud cais am lawer o'r rolau y mae'r heddlu'n eu hysbysebu. Mae peth o'r mater yn gysylltiedig â'r cyflog a gynigir ar gyfer y rôl. Rhoddodd y Prif Gwnstabl enghraifft o rôl uwch gyfreithiwr a hysbysebwyd sawl gwaith yn flaenorol heb unrhyw ymgeiswyr.

Nodwyd bod staff yr heddlu yn gadael yr heddlu i weithio i sefydliadau eraill am gyflog uwch. Holodd CHTh a ddylid ystyried gwerthuso swyddi o fewn y sefydliad.

Dywedodd y Prif Gwnstabl mai un broblem gyda’r swyddi gwag yw bod staff yn gallu gadael gyda mis o rybudd, ond mae’n bosibl y gallai’r broses recriwtio gymryd tri i chwe mis. Mae'r Prif Gwnstabl wedi'i sicrhau nad yw swyddi gwag yn cael eu cadw i arbed arian ond maent yn profi oedi yn y broses recriwtio wrth lenwi'r swyddi gwag.

Cam gweithredu: Y Prif Gwnstabl i drafod mewn Grŵp Prif Swyddogion ynghylch aelodau o staff sy'n gadael yr heddlu ar gyfer rolau tebyg ar gyflogau uwch, ac i archwilio gwerthuso swyddi.

Gofynnodd CHTh a oedd problem yn ymwneud â denu unigolion i weithio i'r heddlu ac a ddylid gwneud mwy o safbwynt cyfathrebu corfforaethol gan gynnwys hysbysebu a chynnal diwrnodau agored, mynychu digwyddiadau recriwtio. Dywedodd y Prif Gwnstabl oherwydd llai o adnoddau yn y tîm Cyfathrebu Corfforaethol, a oedd bellach wedi’i ddatrys, nid oedd y tîm wedi gallu cynnal ymgyrchoedd rhagweithiol. Ers i fwy o adnoddau gael eu rhoi yn y maes hwnnw, maent wedi gallu cynnal ymgyrchoedd ar gyfer rhai meysydd gwaith sydd wedi denu diddordeb ychwanegol. Bydd yr ymgyrchoedd rhagweithiol hyn yn parhau, a bydd y cyfathrebu yn cynyddu.

Gofynnodd y Prif Swyddog Cyllid Dros Dro a oedd yr heddlu wedi ystyried cyfnod rhybudd y gweithlu, yn enwedig o ran rolau arbenigol, o ystyried faint o amser y mae'n ei gymryd i gwblhau'r broses recriwtio a fetio.

Dywedodd y Prif Gwnstabl bod darn o waith yn cael ei wneud ynglŷn â chyfnodau contract a rhybudd cyfredol, gyda gweithwyr newydd yn gweithio o fewn maes arbenigol er enghraifft fforensig digidol yn cael cyfnodau rhybudd hirach.

Dywedodd y Prif Swyddog Cyllid Dros Dro y byddai'n fuddiol gweld data'r sefydliadau ategol i gefnogi'r rhagolwg ariannol. Gofynnodd CHTh pa adroddiadau a dogfennau strategol oedd yn cael eu cyflwyno yng nghyfarfodydd llywodraethu’r heddlu, y gallai’rCHTh eu gweld. Dywedodd y Prif Gwnstabl nad oes unrhyw broblemau yn ymwneud â rhannu’r adroddiadau hyn â’r CHTh.

Gweithredu - Swyddog Staff i gysylltu â'r Cyfarwyddwr Pobl a Datblygu Sefydliadol ynghylch mynediad at ddogfennau ar gyfer CHTh.

Gweithredu - SCHTh i gysylltu â Swyddfeydd Comisiynwyr yr Heddlu a Throseddu eraill ynghylch pa adroddiadau Adnoddau Dynol strategol y maent yn eu cael gan yr heddlu.

## Materion i’w trafod

1. **Cwestiynau a ofynnir ganGomisiynydd yr Heddlu a Throseddu i'r Prif Gwnstabl**

Beth yw eich prif arsylwadau o gyflwyniad Datganiad Rheoli’r Heddlu a sut mae’n cefnogi cyfeiriad ffordd ymlaen y sefydliad?

Amlinellodd y Prif Gwnstabl sut mae Datganiad Rheoli'r Heddlu wedi'i integreiddio â'r cylch cynllunio a sicrwydd. Mae'r cylch cynllunio a sicrwydd i'w gyflwyno i'r Cydbwyllgor Archwilio yng nghyfarfod mis Gorffennaf ac roedd trafodaethau'n mynd rhagddynt mewn perthynas â sut mae Datganiad Rheoli'r Heddlu a’r cylch cynllunio a sicrwydd yn rhyngweithio â'i gilydd.

Aeth y Prif Gwnstabl â’r bwrdd drwy rai penawdau ynghylch Datganiad Rheoli'r Heddlu a sut y bydd yn llywio gwaith yr heddlu. Mae hyn yn cynnwys buddsoddiad yn y gweithlu, maes sy'n peri pryder i'r heddlu fel yr oedd CHTh wedi'i nodi'n flaenorol, gyda swyddi gweigion heb eu llenwi. Dywedodd y Prif Gwnstabl bod mwyafrif yr adrannau wedi nodi yn eu cyflwyniadau ar gyfer Datganiad Rheoli'r Heddlu eu bod angen mwy o staff. Mae hon yn sgwrs barhaus ag adrannau.

O ran hyfforddiant ac achredu, mae'r heddlu wedi nodi eu pryderon gyda'r Coleg Plismona ynghylch y gofyniad i drwyddedu nifer cynyddol o weithgareddau. Mae Cyngor Cenedlaethol Penaethiaid yr Heddlu wedi bod yn weithgar ar y pwnc hwn ac wedi holi ar ba bwynt y mae'r Coleg Plismona yn mynd i fod yn nodi costau rhai o'r newidiadau hyn i heddluoedd cyn ceisio gweithredu gofynion trwyddedu ychwanegol. Nid oes unrhyw ddarn o waith wedi'i wneud yn genedlaethol ar gostau. Trafododd Comisiynydd yr Heddlu a Throseddu a'r Prif Gwnstabl yr hyfforddiant amrywiol y mae angen i swyddogion ei gwblhau erbyn terfyn amser penodol.

Nododd y Prif Gwnstabl fod yr Uned Iechyd Galwedigaethol wedi profi problemau gyda lefelau staffio ac nad oedd wedi gallu bod mor rhagweithiol o ran eu mentrau lles.

Nododd y Prif Gwnstabl faes pryder ynghylch y strategaeth amgylcheddol mewn cerbydau trydan gyda’r angen i ystâd yr heddlu fod yn garbon niwtral erbyn 2030, gan nodi nad yw’r seilwaith yn yr ardal yn bodoli. Dywedodd y Prif Weithredwr fod Gwasanaeth Tân ac Achub Canolbarth a Gorllewin Cymru wedi buddsoddi yn eu hisadeiledd ar gyfer cerbydau trydan ac roedd yn ymddangos yn fodlon cael trafodaeth ynglŷn â hyn.

Cam gweithredu: Swyddog Staff i gysylltu â’r Prif Weithredwr ynghylch manylion cyswllt Gwasanaeth Tân ac Achub Canolbarth a Gorllewin Cymru i drafod gwelliannau i ystadau a cherbydau trydanol.

Nododd y Prif Gwnstabl hefyd y darn mawr o waith yn ymwneud â gwybodaeth a data a’r trawsnewidiad y flwyddyn flaenorol i Niche a’r newid i warws data yn y cwmwl, sy’n rhan o strategaethau hirdymor yr heddlu.

Beth yw'r prif bwysau o ran adnoddau o fewn y sefydliad a pha fesurau y mae'r heddlu yn eu cymryd i leihau swyddi gweigion o fewn yr heddlu?

Trafodwyd y cwestiwn hwn yn rhannol eisoes, ac aethpwyd i'r afael ag ef fel rhan o drafodaethau cynharach. Fodd bynnag, cwestiynodd CHTh hyn o fewn cyd-destun penodol Canolfan Gyfathrebu'r Heddlu a gofynnodd pryd y byddai staff a oedd wedi'u drafftio i mewn i Ganolfan Gyfathrebu'r Heddlu oherwydd y galw uwch ychwanegol yn dychwelyd i'w rolau parhaol. Eglurodd y Prif Gwnstabl mai pobl oedd â phrofiad blaenorol yn y rôl honno sawl a oedd wedi dod i Ganolfan Gyfathrebu'r Heddlu a bod niferoedd ychwanegol wedi'u recriwtio ac yn cael eu hyfforddi. Dywedodd y Prif Gwnstabl y byddai'r system TG newydd yn mynd yn fyw ym mis Medi ynghyd â'r patrymau rota newydd. Byddai'r patrymau rota newydd yn cynyddu nifer yr unigolion sydd ar gael ar unrhyw adeg i dderbyn galwadau. Dylai'r aelodau staff a oedd wedi'u hadleoli i Ganolfan Gyfathrebu'r Heddlu gael eu rhyddhau yn ôl i'w rolau parhaol ym mis Medi.

1. **Caffael Contract Archwilio Mewnol 2024**

Cafwyd diweddariad gan y Prif Weithredwr wrth iddo a’r Prif Swyddog Cyllid Dros Dro gynrychioli Swyddfa Comisiynydd yr Heddlu a Throseddu ar y panel penodi. Pwrpas yr adroddiad oedd rhoi diweddariad i'r aelodau ar y penderfyniad a wnaed i ddyfarnu'r contract cyn iddo gael ei rannu yng nghyfarfod y Cyd-bwyllgor Archwilio.

## Materion i’w penderfynu

1. **Estyniad Oedolyn Priodol - Dyfarnu Tendr Sengl**

Dyfarnodd Heddlu Gwent fframwaith ar gyfer darparu gwasanaeth oedolion priodol yn 2020. Roedd Heddlu De Cymru a Heddlu Dyfed-Powys yn sefydliadau a enwyd i allu cyrchu’r fframwaith.

Dechreuodd Heddlu Gwent ddefnyddio’r contract ar 15/06/2020 am flwyddyn gychwynnol, gydag opsiwn i’w ymestyn am ddeuddeg mis. Defnyddiwyd yr estyniadau a ganiateir a'u hymestyn tan 14/06/2024. Daw'r contract presennol i ben ar 14/06/2024. Y disgwyl oedd y byddai ail-dendro yn digwydd o ystyried cynifer o estyniadau a ddefnyddiwyd. Oherwydd newidiadau staff o fewn Heddlu Gwent, mae problem capasiti ar gyfer ail-dendro. Felly, ceisir estyniad o chwe mis i ganiatáu cychwyn ar gontractau staff newydd a drafftio tendrau i ddigwydd, heb adael risg o ddim darpariaeth dan gontract.

Penderfyniad:Cymeradwyodd Comisiynydd yr Heddlu a Throseddu (CHTh) yr estyniad o chwe mis tan 30/11/2024 i’r contract gydag Adferiad ar gyfer gwasanaeth oedolyn priodol gwerth £61,000 heb gynnwys TAW.

1. **Rhaglen Mynediad Cwnstabliaid yr Heddlu**

Yn dilyn cyflwyniad a wnaed mewn cyfarfod blaenorol o’r Bwrdd Plismona, cytunodd y bwrdd i amrywio’r contract yn ôl y galw ynghylch Fframwaith Cymwysterau Addysg Plismona cyfredolgyda Phrifysgol De Cymru i gyflwyno’r Rhaglen Fynediad Cwnstabliaid yr Heddlu fel llwybr mynediad ychwanegol i Heddlu Dyfed-Powys a’i achredu gan sefydliad addysg uwch ac i barhau i broffesiynoli'r gweithlu.

Mae cyfadran Prifysgol De Cymru wedi cytuno i gyfateb pris â chyllid Rhaglen Fynediad Cwnstabliaid yr Heddlu yn unol â dwy flynedd gyntaf Prentisiaeth Gradd Cwnstabliaid yr Heddlu ac ar gyfer trydedd flwyddyn ar gyfer y myfyrwyr hynny sy'n dewis cwblhau'r radd. Mae'r achos ariannol yn seiliedig ar y niferoedd derbyn rhagamcanol 2025-2029 ac yn ystyried amrywiadau oherwydd ymadawyr gyda goddefiant o =/- 5%. Yr arbediad amcangyfrifedig (a wireddwyd o flwyddyn 2/3) wrth symud i Brentisiaeth Rgradd Cwnstabliaid yr Heddlu/ Rhaglen Fynediad Cwnstabliaid yr Heddlu yw tua £65,462 (cylchol) o'i gymharu â'r contract presennol ar gyfer Prentisiaeth Gradd Cwnstabliaid yr Heddlu/Rhaglen Fynediad ar gyfer Graddedigion yr Heddlu. Mae’r arbedion cost a amcangyfrifir yn seiliedig ar ddileu costau Prentisiaeth Gradd Cwnstabliaid blwyddyn tri lle na fydd myfyrwyr yn cwblhau’r rhaglen radd fesul myfyriwr: 2025: £2,095; 2026: £2,200; 2027: £2,310.

Penderfyniad:Cymeradwyodd CHTh argymhelliad i amrywio contract yn ôl y galw Fframwaith Cymwysterau Addysg Plismona cyfredol gyda Phrifysgol De Cymru i gyflwyno Rhaglen Fynediad Cwnstabliaid yr Heddlu fel llwybr mynediad ychwanegol i Heddlu Dyfed-Powys a’i achredu gan sefydliad addysg uwch ac i barhau i broffesiynoli’r gweithlu.

1. **Cytundeb Cydweithio S22A Uned Gyswllt yr Heddlu**

Dywedodd y Prif Weithredwr fod y cytundeb wedi'i drafod yn flaenorol mewn cyfarfod Plismona yng Nghymru a'i fod wedi bod drwy'r broses briodol o fewn yr heddlu. Y cytundeb oedd amrywio ac ymestyn y cytundeb cydweithio i gynnwys gwaith Uned Gyswllt yr Heddlu ehangach ac fe'i cyflwynwyd i'r bwrdd i'w ystyried a'i gymeradwyo.

Penderfyniad:Cytunodd CHTh a'r Prif Gwnstabl i lofnodi Cytundeb Cydweithio S22A Uned Gyswllt yr Heddlu.

## Unrhyw Fater Arall

## Llythyr gan Ysgrifennydd y Cabinet dros Ddiwylliant a Chyfiawnder Cymdeithasol at Arweinydd Cyngor Sir Caerfyrddin ynghylch Llanelli

Trafodwyd y llythyr gan y bwrdd, a chytunwyd i aros tan ar ôl yr etholiad cyffredinol a gwahodd y gweinidog ac aelodau'r awdurdod lleol i sesiwn briffio i roi gwybodaeth am y gwaith a wnaed.

Cam gweithredu: Cyfarfod briffio gweinidogol mewn ymateb i lythyr gan Ysgrifennydd y Cabinet dros Ddiwylliant a Chyfiawnder Cymdeithasol at Arweinydd Cyngor Sir Caerfyrddin ynghylch Llanelli i'w drefnu ar ôl yr etholiad cyffredinol.

Dywedodd y y Prif Gwnstabl wrth CHTh fod Mark Hobrough wedi'i wneud yn Brif Gwnstabl Dros Dro Heddlu Gwent.

Cam gweithredu: CHTh i anfon nodyn o longyfarchiadau fel Cadeirydd Plismona yng Nghymru i'r Prif Gwnstabl dros dro newydd

|  |  |  |
| --- | --- | --- |
| Rhif y cam gweithredu  | Crynodeb o'r Camau Gweithredu o'r Cyfarfod ar 25/06/2024  | I'w symud ymlaen gan |
| PB013 | Y Prif Gwnstabl i roi diweddariad i gyfarfod nesaf y Bwrdd Plismona ar y broses i recriwtio ar gyfer swydd Prif Gwnstabl Cynorthwyol dros dro ar ôl y broses recriwtio Prif Gwnstabl Cynorthwyol bresennol. | Yr heddlu |
| PB014 | Trefnu amserlen o ymweliadau yn ystod yr hydref i’r CHTh ymweld â gwahanol rannau o'r heddlu. | SCHTH |
| PB015 | Swyddog Staff i gysylltu â'r gwasanaeth ambiwlans ynglŷn â'r posibilrwydd o aelodau o staff ar gael i gefnogi Ymgyrch Darwen. | Yr heddlu |
| PB016 | CHTh i anfon llythyr at deulu Gareth Earp a'r Prif Gwnstabl i'w ddosbarthu yn ystod ei ymweliad. | SCHTH |
| PB017 | Swyddog Staff i rannu papur briffio â’r CHTh cyn cyfarfod â Swyddfa Annibynnol Ymddygiad yr Heddlu. | Yr heddlu |
| PB018 | Gofyn am eglurder gan y Cyfarwyddwr Cyllid mewn perthynas â'r gyllideb goramser a'r defnydd o gyllid ar gyfer ymddygiad gwrthgymdeithasol. | Yr heddlu |
| PB019 | Y Prif Gwnstabl i drafod mewn Grŵp Prif Swyddogion ynghylch aelodau o staff sy'n gadael yr heddlu ar gyfer rolau tebyg ar gyflogau uwch, ac i archwilio gwerthuso swyddi. | Yr heddlu |
| PB020 | Swyddog Staff i gysylltu â'r Cyfarwyddwr Pobl a Datblygu Sefydliadol ynghylch mynediad at ddogfennau ar gyfer CHTh. | Yr heddlu |
| PB021 | SCHTh i gysylltu â Swyddfeydd Comisiynwyr yr Heddlu a Throseddu eraill ynghylch pa adroddiadau Adnoddau Dynol strategol y maent yn eu cael gan yr heddlu. | SCHTH |
| PB022 | Swyddog Staff i gysylltu â’r Prif Weithredwr ynghylch manylion cyswllt Gwasanaeth Tân ac Achub Canolbarth a Gorllewin Cymru i drafod gwelliannau i ystadau a cherbydau trydanol. | Yr heddlu |
| PB023 | Briff gweinidogol mewn ymateb i lythyr gan Ysgrifennydd y Cabinet dros Ddiwylliant a Chyfiawnder Cymdeithasol at Arweinydd Cyngor Sir Caerfyrddin ynghylch Llanelli i'w drefnu ar ôl yr etholiad cyffredinol. | Yr heddlu |
| PB024 | CHTh i anfon nodyn o longyfarchiadau fel Cadeirydd Plismona yng Nghymru i'r Prif Gwnstabl dros dro newydd. | SCHTH |

CAU